text: Dreng forbrændt ved bål-ulykke
  12 september 2013 kl. 04.43
  En cirka 10-årig dreng blev onsdag aften voldsomt forbrændt ved en ulykke i Gadbjerg mellem Vejle og Give. Drengen blev fløjet med helikopter til behandling på brandsårsafdelingen på Rigshospitalet. Han er forbrændt på hænderne og i ansigtet.
  - Ulykken sker i forbindelse med et hytte-ophold, hvor der tændes bål. Hvad der går galt, skal lokalpolitiet i Vejle nu klarlægge nærmere, siger vagtchef Hans Hoffensetz til TV SYD torsdag morgen.
  Drengen blev forbrændt på hænderne og i ansigtet. En helikopter blev straks tilkaldt og fløj drengen til Rigshospitalet, der har en særlig afdeling til behandling af brandsår.
  Drengen har fået anden og tredie grads forbrændinger i ca. 8 pct. af ansigtet. Han meldes til at være uden for livsfare.
  